รัฐบาลไทย-ข่าวทำเนียบรัฐบาล-รมช.มท.ทรงศักดิ์ ประธานพิธีลงนามบันทึกข้อตกลงความร่วมมือ (MOU) โครงการการศึกษาอบรมแลกเปลี่ยนองค์ความรู้ทางวิชาการและนวัตกรรมการประปา มุ่งมั่นพัฒนาคุณภาพน้ำประปาให้ "สะอาดดื่มได้"
วันพฤหัสบดีที่ 14 ธันวาคม 2566
14/12/2566
รมช.มท.ทรงศักดิ์ ประธานพิธีลงนามบันทึกข้อตกลงความร่วมมือ (MOU) โครงการการศึกษาอบรมแลกเปลี่ยนองค์ความรู้ทางวิชาการและนวัตกรรมการประปา มุ่งมั่นพัฒนาคุณภาพน้ําประปาให้ "สะอาดดื่มได้"
รมช.มท.ทรงศักดิ์ เป็นประธานพิธีลงนามบันทึกข้อตกลงความร่วมมือ (MOU) โครงการการศึกษาอบรมแลกเปลี่ยนองค์ความรู้ทางวิชาการและนวัตกรรมการประปา มุ่งมั่นพัฒนาคุณภาพน้ําประปาให้ "สะอาดดื่มได้" ลดภาระค่าใช้จ่ายของประชาชนคนไทยในทุกพื้นที่ทั่วประเทศ
วันนี้ (14 ธ.ค. 66) เวลา 13.30 น. ที่ห้องประชุมราชสีห์ ชั้น 2 อาคารศาลาว่าการกระทรวงมหาดไทย นายทรงศักดิ์ ทองศรี รัฐมนตรีช่วยว่าการกระทรวงมหาดไทย เป็นประธานในพิธีลงนามบันทึกข้อตกลงความร่วมมือ (MOU) โครงการการศึกษาอบรมแลกเปลี่ยนองค์ความรู้ทางวิชาการและนวัตกรรมการประปา ระหว่างการประปานครหลวง และกรมส่งเสริมการปกครองท้องถิ่น โดยมี นายสมเกียรติ กิจเจริญ นายวิรัตน์ ลิ้มสุวัฒน์ นายสมเกียรติ กิจเจริญ นายสนิท ขาวสอาด นายคมกฤช ทินกร ณ อยุธยา คณะทํางานรัฐมนตรีช่วยว่าการกระทรวงมหาดไทย นายธนิศร์ วงศ์ปิยะสถิตย์ ผู้ตรวจราชการกระทรวงมหาดไทย นายมานิต ปานเอม ผู้ว่าการการประปานครหลวง นายศิริพันธ์ ศรีกงพลี รองอธิบดีกรมส่งเสริมการปกครองท้องถิ่น นางสาวฉวีวรรณ อุทัยพิบูลย์ รองผู้ว่าการการประปานครหลวง นางนิสภัสร์ วงศ์พัฒน์ ผู้ช่วยผู้ว่าการการประปานครหลวง นายนรศักดิ์ สุขสมบูรณ์ ผู้อํานวยการกองกฎหมายและระเบียบท้องถิ่น นายกรวุฒิ บรรยงวรพินิจ ผู้อํานวยการกองพัฒนาและส่งเสริมการบริหารงานท้องถิ่น และเจ้าหน้าที่ที่เกี่ยวข้อง ร่วมเป็นสักขีพยาน
นายทรงศักดิ์ ทองศรี รัฐมนตรีช่วยว่าการกระทรวงมหาดไทย กล่าวว่า "กรมส่งเสริมการปกครองท้องถิ่น" ถือเป็นองค์กรภาครัฐซึ่งมีหน้าที่ส่งเสริมสนับสนุนในการจัดทํา ประสาน และบูรณาการแผนพัฒนาท้องถิ่น ซึ่งเป็นหนึ่งในภารกิจสําคัญ ขณะที่ "การประปานครหลวง" เป็นรัฐวิสาหกิจที่มีหน้าที่ผลิตและให้บริการสาธารณูปโภคน้ําประปาในเขตพื้นที่กรุงเทพมหานคร จังหวัดสมุทรปราการ และจังหวัดนนทบุรี ซึ่งทั้งกรมส่งเสริมการปกครองท้องถิ่น และการประปานครหลวง ถือเป็นหน่วยงานภาครัฐในสังกัดกระทรวงมหาดไทย รับนโยบายและสนองนโยบายของกระทรวงมหาดไทยภายใต้ปณิธาน "บําบัดทุกข์ บํารุงสุข" แก่ประชาชนร่วมกันเรื่อยมา
"นับเป็นที่น่ายินดีอย่างยิ่งที่ในวันนี้หน่วยงานทั้งสองได้บูรณาการความร่วมมือทางวิชาการร่วมกันอย่างต่อเนื่องยาวนาน ผ่านโครงการการฝึกอบรมวิชาชีพด้านการประปา สําหรับองค์กรปกครองส่วนท้องถิ่นทั่วประเทศกว่า 7,800 แห่ง ล้วนมีระบบสาธารณูปโภคพื้นฐานด้านน้ําประปาให้บริการแก่ประชาชนในพื้นที่ หากแต่องค์ความรู้ในการบริหาร เทคนิคทางด้านวิทยาศาสตร์ และวิศวกรรมศาสตร์ในการผลิต และให้บริการ มีพื้นฐานที่แตกต่างกันออกไป อันเนื่องมาจากขนาดการให้บริการของพื้นที่ เทคโนโลยีระบบการผลิตน้ําตันทุนน้ําดิบจากแหล่งน้ําที่แตกต่างกัน รวมถึงคุณภาพน้ําประปาที่ให้บริการปลายเส้นท่อ จําเป็นต้องได้รับการยกระดับการให้บริการ เพื่อมาตรฐานการให้บริการน้ําประปาที่สะอาด ปลอดภัย สามารถอุปโภคและบริโภคได้อย่างมั่นใจ สอดคล้องกับเจตนารมณ์ของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ที่กล่าวไว้ในวันแถลงนโยบาย คือ การขับเคลื่อนให้ครัวเรือนสามารถเข้าถึงน้ําสะอาดเพื่อการอุปโภคและบริโภคในทุกพื้นที่ประเทศไทย" นายทรงศักดิ์ ฯ กล่าวในช่วงต้น
นายทรงศักดิ์ ทองศรี รัฐมนตรีช่วยว่าการกระทรวงมหาดไทย กล่าวเพิ่มเติมว่า จากข้อมูลสรุปผลโครงการความร่วมมือดังกล่าว ผ่านหลักสูตรฝึกอบรมหลายหลักสูตร มีบุคลากรจากองค์กรปกครองส่วนท้องถิ่นเข้าร่วมฝึกอบรมทั้งในภาคทฤษฎี และปฏิบัติ จากความร่วมมือที่ผ่านมา กว่า 10,000 คน ทั่วประเทศ ซึ่งนําไปขยายผลสู่การปฏิบัติจริงต่อภารกิจการประปาของท้องถิ่นต่าง ๆ โดยรวม ตนมุ่งหวังการพัฒนางานดังกล่าวให้เกิดความต่อเนื่อง และเกิดประโยชน์เป็นรูปธรรมแก่ประชาชน และสังคมในระยะยาว สําหรับวาระการลงนาม MOU ดังกล่าวนี้ ถือเป็นการบูรณาการความร่วมมือระหว่างหน่วยงานทั้งสองอย่างเป็นรูปธรรม ซึ่งตนเชื่อมั่นว่าจะสามารถประสานประโยชน์ สร้างสรรค์การพัฒนาภารกิจสาธารณูปโภคด้านการประปาให้มีความมั่นคงในระยะยาว และขออวยพรให้การดําเนินภารกิจและโครงการต่าง ๆ สามารถบรรลุในวัตถุประสงค์ของทั้งสองหน่วยงานได้สําเร็จลุล่วงต่อไป
นายมานิต ปานเอม ผู้ว่าการการประปานครหลวง กล่าวว่า ตลอดระยะเวลาร่วม 10 ปีที่ผ่านมา ความร่วมมือทางวิชาการระหว่างการประปานครหลวง และกรมส่งเสริมการปกครองท้องถิ่น สามารถพัฒนาภารกิจด้านการประปาของท้องถิ่นได้อย่างเป็นรูปธรรม โดยบุคลากรที่เข้าร่วมโครงการฝึกอบรมสามารถเสริมสร้างทักษะทั้งทางด้านทฤษฎี และปฏิบัติ ได้ครอบคลุมหลายมิติ เช่น งานควบคุมการจ่ายสารเคมีระบบผลิตน้ําประปา งานควบคุมระบบไฟฟ้า งานวางท่อส่งน้ําประปา และควบคุมแรงดันน้ํา งานอ่านมาตรออกบิล และรวมถึงการสร้างเครือข่ายทางวิชาการ และความช่วยเหลือระหว่างท้องถิ่นต่าง ๆ อย่างเป็นรูปธรรม ดังนั้น บันทึกข้อตกลงความร่วมมือ หรือ MOU ระหว่างการประปานครหลวง และกรมส่งเสริมการปกครองท้องถิ่นนี้ ถือเป็นการสานต่อเจตนารมณ์การทํางานร่วมกันจาก MOU ฉบับเดิม ซึ่งเชื่อว่าจะเป็นหนึ่งในเครื่องมือผลักดันการพัฒนางานร่วมกันได้อย่างเป็นเอกภาพ และสามารถสนองนโยบายของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ในประเด็นการพัฒนาระบบสาธารณูปโภคน้ําประปาได้อย่างชัดเจน จึงขอขอบพระคุณผู้บริหารของกระทรวงมหาดไทยที่ให้โอกาสในการร่วมสานต่อภารกิจในการพัฒนางานประปาท้องถิ่นอย่างเป็นทางการ ตนเชื่อมั่นว่า MOU ดังกล่าว จะสนับสนุนให้การบริการน้ําประปาได้เกิดความมั่นคงและยั่งยืนต่อไป
นายศิริพันธ์ ศรีกงพลี รองอธิบดีกรมส่งเสริมการปกครองท้องถิ่น กล่าวว่า การจัดทําน้ําประปาดื่มได้ เพื่อลดค่าใช้จ่ายให้ประชาชน เป็นนโยบายสําคัญของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ซึ่งองค์กรปกครองส่วนท้องถิ่นมีหน้าที่และอํานาจในการจัดบริการสาธารณะแก่ประชาชนฺในด้านสาธารณูปโภค สาธารณูปการ โดยเฉพาะการจัดให้มีน้ําสะอาดหรือการประปาบริการแก่ประชาชนในท้องถิ่น แต่เนื่องจากการให้บริการน้ําประปาของแต่ละหน่วยงานยังมีมาตรฐานที่แตกต่างกัน ประกอบกับองค์กรปกครองส่วนท้องถิ่นไม่มีความเชี่ยวชาญในด้านการผลิตประปา อันส่งผลต่อคุณภาพชีวิตของประชาชนผู้รับบริการ จึงเป็นการสมควรอย่างยิ่งที่จะมีการบูรณาการร่วมกันระหว่างการประปานครหลวง และกรมส่งเสริมการปกครองท้องถิ่น โดยความร่วมมือตามบันทึกข้อตกลงฉบับนี้ เพื่อให้มีการถ่ายทอดองค์ความรู้และนวัตกรรม์ในด้านการผลิต การควบคุม และดูแลรักษาระบบประปาให้แก่องค์กรปกครองส่วนท้องถิ่น เพื่อพัฒนาคุณภาพน้ําประปาในการให้บริการประชาชนในเขตองค์กรปกครองส่วนท้องถิ่นให้มีน้ําในการอุปโภคบริโภคอย่างยั่งยืน อันเป็นการตระหนักถึงความสําคัญของการสาธารณสุขขั้นมูลฐานในการดํารงชีวิตประจําวันของประชาชนให้มีน้ําประปาที่สะอาดและบริโภคได้โดยไม่ต้องเสียค่าใช้จ่ายในการกรองน้ําอีก โดยให้คุณภาพน้ําเป็นไปตามมาตรฐาน เกณฑ์คุณภาพน้ําประปาดื่มได้ ซึ่งบันทึกข้อตกลงนี้มีระยะเวลา 5 ปี นับตั้งแต่วันที่ลงนาม โดยกรมส่งเสริมการปกครองท้องถิ่นดําเนินการประสานงานระหว่างเทศบาล องค์การบริหารส่วนตําบล กับการประปานครหลวง พร้อมทั้งสนับสนุนให้บุคลากรของเทศบาล และองค์การบริหารส่วนตําบล ผู้ที่มีหน้าที่รับผิดชอบการปฏิบัติงานเกี่ยวกับการให้บริการประปาได้รับคุณวุฒิวิชาชีพด้านงานประปาที่เกี่ยวข้องต่อไป